Brødremenighetens bosettinger

**Brødremenighetens bosettinger** er en gruppe historiske bosettinger som ble grunnlagt av Brødremenigheten, en evangelisk frikirke. Bosettingen i Christiansfeld i Danmark ble i 2015 oppført på UNESCOs verdensarvliste. I 2024 ble i tillegg Brødremenighetens bosettinger i Bethlehem i USA, Gracehill i Nord-Irland og Herrnhut i Tyskland, ført opp på listen.

## Historisk bakgrunn
Brødremenigheten ble grunnlagt av religiøse flyktninger fra Mähren (Moravia) som kom til Sachsen for å unnslippe den romersk-katolske motreformasjonen. Under beskyttelse av Nikolaus Ludwig Graf von Zinzendorf fant de asyl i Herrnhut, Oberlausitz og grunnla den første bosettingen der i 1722. De ble også kalt herrnhutere og kalt *moravians* på engelsk. Brødrene utviklet seg til å bli en viktig protestantisk frikirke med svært mobile medlemmer og grunnla over 30 bosettinger over hele verden gjennom sin misjonsvirksomhet. Bosettingene hadde mange fellestrekk som ble kopiert i nye bosettinger. Den mest utviklede bosettingsformen var *Gemein Ort,* forsamlingsby.

## Beskrivelse

### Fellestrekk

Alle Brødremenighetens bosettinger har til felles at de omfatter felleshus, kirker og internater med fellesleiligheter for ugifte menn, kvinner og enker. Karakteristisk er også bygningenes symmetriske urbane utforming. Hver bosetting har sin egen arkitektoniske karakter, som er basert på den opprinnelige såkalte herrnhutiske barokkstilen, og er tilpasset lokale forhold.

Byplanleggingen av bosettingene fulgte barokke prinsipper og ble typisk lagt i et enkelt, symmetrisk rutenett med to hovedgater rundt et sentralt torg (Herrnhut og Gracehill) eller langs en hovedgate (Bethlehem). Bygningene ble plassert harmonisk i forhold til hverandre, for å gjenspeile bevegelsens fellesskapsideal. Torget var sentrum i bosettingen og tjente som markedsplass, møtested og park.

### Herrnhut

Brødremenighetens første bosetting ble grunnlagt i 1722 i Herrnhut i den tyske delstaten Sachsen, og utviklet seg til et sentrum for bevegelsen. Bosettingen inkluderer det historiske sentrum, kirkegården Gottesacker og godset i Berthelsdorf. Mange av de historiske bygningene var per 2024 fortsatt i bruk av brødrene.

### Bethlehem

Menigheten i Bethlehem i Pennsylvania i USA ble grunnlagt i 1741, som den første permanente brødrekolonien i Nord-Amerika. Bosettingen omfatter flere betydelige bygninger langs West Church Street, God's Field og Monocacy Creek. Bethehem var per 2024 fortsatt et aktivt brødresamfunn med flere menigheter og utdanningsinstitusjoner.

### Gracehill
Bosettingen i Gracehill i Nord-Irland ble grunnlagt i 1759 og er preget av et strengt symmetrisk kompleks, atskilt etter kjønn og klasse. Bebyggelsen består av et sentralt torg med bygninger på tre sider, inkludert kirken, vaktmesterhuset og godset. Gracehill er per 2024 hovedkvarter til et aktivt fellesskap av brødre.

### Christiansfeld
Christiansfeld i Danmark ble grunnlagt i 1773 som en planlagt by. Den er kjent for sin spesielt godt bevarte bystruktur og ensartede arkitektur med gule murbygninger og røde tegltak. Byplanen følger Herrnhut-bebyggelsens mønster med to parallelle hovedgater og kirken i sentrum.

Kirken i Christiansfeld er den eneste brødrekirken i Danmark. Den har den største søyleløse kirkesalen i landet. *Prætoriustorvet* danner det sentrale markedstorget med det historiske brødrehotellet. Gudsageren kirkegård (av dansk Guds *ager*, som i norsk *åker*) er samfunnets egen gravlund.

Bosettingen i Christiansfeld ble i 2015 den første av Brødremenighetens bosettinger til å bli oppført på UNESCOs verdensarvliste.

## Kriterier for oppføring på UNESCOs liste
Brødremenighetens bosettinger ble oppført på UNESCOs liste for sin eksepsjonelle universelle betydning og oppfyller følgende UNESCO-kriterier: 

* Kriterium (iii): De gir et unikt vitnesbyrd om en kulturell tradisjon eller en forsvunnet sivilisasjon.
* Kriterium (iv): De er et fremragende eksempel på en byggestil eller bosettingsform som illustrerer en betydelig fase i menneskets historie.

## Referanser


## Eksterne lenker
*